Kienu t-3 ta' Marzu 2017. Din l-avventura bdiet minn mawra mal-kosta tal-baħar fl-inħawi kesħin tax-Xgħajra fejn konna grupp ta' ħames subien minn Ħaż-Żabbar nippruvaw ninsew il-problemi tal-iskola u taf int ... nippruvaw ngħaddu ż-żmien. Konna lejn l-inħawi taż-Żonqor fejn ma kienx hemm ruħ waħda u f'mument minnhom ilmaħna azzjoni ta' żewġ persuni b'vann. Dawn bdew iħottu kaxxi kbar kannella miksijin b'faxx tejp isfar jgħajjat bil-kitba fuq kull waħda minnhom. Mid-dehra tagħhom kienu tqal ċomb għax tgħidx kemm bdew jitqanżħu waqt il-ġarr tagħhom. Fejn l-oħrajn ma interessawx ruħhom, jiena kont qisni seqer insegwi kull pass li bdew jagħmlu ... u bħal xi leħen qalli biex immur warajhom. Għall-ewwel kont sejjer waħdi iżda kif skoprejt xi ħaġa sħabi biddlu fehemthom minnufih. X'ma jiġux warajja sħabi! Bdejt insib traċċi ta' muniti tad-deheb li jista' jkun waqgħu minn dawk il-kaxxi li bdew iġorru dawk l-irġiel. Bqajna nsegwu t-traċċi li ħaduna lejn xi għerien fil-qrib iżda l-avventura ma tantx baqgħet daqshekk ta' entużjażmu. Issa ma bqajniex insibu traċċi ta' muniti iżda ta' demm ħamrani li kien qisu għadu frisk. Dak il-ħin kienet se tagħtina rasna għax ma konniex nafu x'se nagħmlu. Kellna nkomplu sejrin jew nieqfu hemm? Iżda bħal boloh li rridu nidħlu f'xi basla, komplejna ngħaffġu. Sibna ruħna fil-bokka tal-għar u, b'kuraġġ ta' sur, minn hemm ilkoll dħalna, li ma' kull pass bdejt nara bħal nases li jekk ma toqgħodx attent malajr tispiċċa b'sieq waħda. Tgħid għalxiex kienu qegħdin hemm dawk in-nases? X'qed jaħbu daqshekk importanti? Lanqas nilħaq nispiċċa li ma nsibux bħal xibka mdendla mis-saqaf li kienet lesta li tikolna jekk nirfsu l-ħabel li kien hemm mal-art. Bdejt nistħajjilni li qiegħed fil-film ... fejn qed nippova nidħol ġod-dar ta' Kevin u hu jagħmilli dawn in-nases. Iżda ġara li smajna xi passi ġejjin u kellna naħarbu minn hemm. Tgħid vera kien fihom id-deheb? X'kien dak id-demm? Sal-ġurnata mqaddsa tal-lum għadni qatt ma skoprejt x'kien fihom dawk il-kaxxi ... issa naraw safejn ħa jirnexxilkom taslu intom!
Il-kaxxi l-kannella – Andrew Fenech 11A